Budapest 28. sz. Országos Egyéni Választókerületi
Választási Bizottság

Tárgy: 	F. I. (lakcím) szám alatti lakos választási kifogása 

A Budapest 28. sz. Országgyűlési Egyéni Választókerületi Választási Bizottság az 
30/2010. (IV.11.) OEVB számú
határozatával F.I. (lakcím) lakos választási kifogása ügyében 
8 igen, 0 nem szavazattal az alábbi határozatot hozta: 

A választási kifogást érdemi vizsgálat nélkül elutasítja.

E határozat ellen annak meghozatalától számított 3, azaz három napon belül 2010. április 14-én (szerda) 16 óráig a Fővárosi Választási Bizottsághoz (1052 Budapest, V.ker. Városház u. 9-11., tel: 327-1644, fax: 327-1855) címzett, de a 28. sz. OEVB-nél (1195 Budapest, XIX. ker. Városház tér 18-20. fax: 282-9964) fellebbezést lehet benyújtani 

A fellebbezést jogszabálysértésre hivatkozással, illetve a választási bizottság mérlegelési jogkörben hozott határozata ellen lehet benyújtani. A fellebbezésnek tartalmaznia kell a fellebbezés benyújtójának nevét, lakcímét (székhelyét) és ha a lakcímétől (székhelyétől) eltér postai értesítési címét. 
A fellebbezés benyújtójának választása szerint telefax számát, vagy elektronikus levélcímét, illetve kézbesítési megbízottjának nevét és telefaxszámát, vagy elektronikus levélcímét. A fellebbezésben új tények és bizonyítékok is felhozhatók. 

A fellebbezés a választási bizottság határozatának meghozataláig visszavonható.

Indokolás:

A 28. sz. OEVB-hez 2010. április 9-én F. I. (lakcím) lakos választási kifogást nyújtott be, mely szerint 2010. április 7-én du. 5 óra körül 180-185 cm körüli ősz hajú erős testalkatú férfi csöngetett be lakásába, aki állítása szerint Orbán Viktor neki szóló levelét hozta. Nevezett a levelet nem vette át, majd miután látta, hogy egy ívre adatokat vezet fel, a levél kézbesítője kérdésére, hogy ezt miért teszi az érintett azt válaszolta, hogy „a FIDESZ-nek tudnia kell, hogy ki szavaz rájuk”. 

A kifogást tevő véleménye szerint ez az eljárás törvényességi és alkotmányos aggályokat vet fel. 

A kifogás benyújtója a fentieket jogosulatlan adatkezelésnek tekinti. 

A kifogás megvizsgálását követően az OEVB megállapította, hogy a kifogást nem a választási eljárásról szóló 1997. évi C. tv. (továbbiakban: Ve.) 77.§ (2) bek. szerinti tartalommal nyújtották be a bejelentők. 
A Ve. 77.§ (2) bek. szerint a kifogásnak tartalmaznia kell:
a. jogszabálysértés megjelölését,
b. a jogszabálysértés bizonyítékait,
c. a kifogás benyújtójának nevét, lakcímét (székhelyét) és – ha a lakcímétől (székhelyétől) eltér – postai értesítési címét. 
d. a kifogás benyújtójának választása szerint telefaxszámát vagy elektronikus levélcímét, illetőleg kézbesítési megbízottjának nevét és telefaxszámát, vagy elektronikus levélcímét. 

A Ve. 77.§ (5) bek. szerint „ha a kifogás elkésett vagy nem tartalmazza a (2) bek. a.-c. pontjában foglaltakat a kifogást érdemi vizsgálat nélkül el kell utasítani. 

Tekintettel arra, hogy a kifogást benyújtó személy a kifogásban nem jelölte meg a jogszabálysértést, a jogszabálysértés egyértelmű bizonyítékát, ezért a Ve. kogens szabálya szerint a kifogást érdemi vizsgálat nélkül el kell utasítani. 
A határozat a Ve. 29.§ (1) bekezdésén, 29/B.§ (1)-(2) bekezdésén, 77.§ (2) bek. a./ b./ pontján, illetve 77.§ (5) bekezdésén alapul. A jogorvoslatról történő tájékoztatás a Ve. 80.§ (1)-(5) bekezdésén alapul. A 28. OEVB hatáskörét a Ve. 90/A.§ (2) bek. c. pontja határozza meg.

A választási eljárási határidőket a Ve. 4.§ (3)-(4) bekezdése határozza meg. 

Budapest, 2010. április 11. 

	Dr. Bizek Dezső sk.
a Bp. 28. sz. OEVB elnöke